b'\n_START_ARTICLE_\nJonas \xc5\xbdnidar\xc5\xa1i\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nObiskoval je gimnazijo Ivana Cankarja (dana\xc5\xa1nja Gimnazija Jo\xc5\xbeeta Ple\xc4\x8dnika v Ljubljani), kjer je obiskoval program z ve\xc4\x8d matematike. Na republi\xc5\xa1kem matemati\xc4\x8dnem tekmovanju srednje\xc5\xa1olcev se je uvrstil na 2. mesto, visoko mesto je dosegel tudi na dr\xc5\xbeavni (jugoslovanski) ravni. Zaradi prevelike koli\xc4\x8dine neopravi\xc4\x8denih ur se je moral prepisati na Gimnazijo Vi\xc4\x8d, kjer je maturiral._NEWLINE_Septembra 1981 se je vpisal na Fakulteto za naravoslovje in tehnologijo v Ljubljani, a je \xc5\xa1tudij matematike kmalu opustil. Diplomiral je iz dramske igre na AGRFT._NEWLINE_Medijskemu ob\xc4\x8dinstvu je najbolj poznan kot sodelavec Radia \xc5\xa0tudent (priljubljene interpretacije Shakespearovih tragedij), Radia Gama MM (voditelj v vlogi alter ega Tonija Bo\xc5\xbeanskega), RTV Slovenije (voditelj oddaje Video\xc5\xa1pon, leta 2007 Milijonar z Jonasom) in POP TV-ja (Brez zavor, Lepo je biti milijonar). V svojem \xc5\xbeivljenju se je ukvarjal z razli\xc4\x8dnimi stvarmi: ra\xc4\x8dunalni\xc5\xa1tvom, glasbo (interpretacija skladbe Samo tij z Vladom Kreslinom), je kvartopirec in igralec biljarda. Med letoma 1992 in 2005 je imel biljardni klub v Ljubljani. V za\xc4\x8detku devetdesetih je imel kratek \xc4\x8das revijo \xc5\xbd. Je 14-kratni dobitnik viktorja, edine slovenske nagrade za dose\xc5\xbeke v medijih in popularni kulturi, s \xc4\x8dimer dr\xc5\xbei prvo mesto med vsemi dosedanjimi nagrajenci.\n_START_SECTION_\nKariera pokera\xc5\xa1a\n_START_PARAGRAPH_\nProslavil se je kot igralec pokra. Je soustanovitelj "ljubljanske \xc5\xa1ole pokra", ki deluje od pomladi 1998 in je vzgojila \xc5\xa1tevilne slovenske pokera\xc5\xa1e. Jonas si je ustvaril ime tudi v tujini, saj je v teoreti\xc4\x8dnih razpravah na spletnih pokera\xc5\xa1kih forumih spoznal veliko profesionalnih pokera\xc5\xa1ev, velikokrat je tudi igral v meki igralni\xc5\xa1tva, Las Vegasu. Leta 2006 je kot prvi Slovenec nastopil na svetovnem prvenstvu v pokru WSOP ("World Series Of Poker: Main Event"), ki je potekalo od 28. julija do 10. avgusta v Las Vegasu. Prijavnina za sodelovanje na prvenstvu je zna\xc5\xa1ala 10.000 $, prislu\xc5\xbeil pa si jo je na "freeroll" turnirju na spletni igralnici "Paradise Poker". Nastopil je na tekmovanju "Main Event", kjer je sodelovalo prek 8000 igralcev. Jonas je nastopil 31. julija, a se v nadaljevanje ni uvrstil, ker je izgubil vse \xc5\xbeetone, ko je branil "blinde" z za\xc4\x8detno kombinacijo "KTs" proti nasprotniku z "A9". Je uspe\xc5\xa1en igralec igre "Limit Texas Hold\'em" na spletni igralnici "Paradise Poker". Uspe\xc5\xa1no igra na limitih od 20/40 $ do 40/80 $.\n_START_SECTION_\nVest\n_START_PARAGRAPH_\nOd pomladi 2007 sodeluje pri spletnem portalu Vest, je en od voditeljev osrednje informativne oddaje Vesti na Vesti, vodi filmsko oddajo Kinoto\xc5\xbeje in skrbi za ra\xc4\x8dunalni\xc5\xa1ko opremo ter korak s \xc4\x8dasom._NEWLINE_"Sem soustanovitelj in kreativni direktor, zaradi katerega so oddaje bolj\xc5\xa1e, kot bi bile sicer."\n_START_SECTION_\nPogledi na svet\n_START_PARAGRAPH_\nKo so jeseni 2008 za\xc4\x8deli predvajati prvo slovensko telenovelo Strasti, v kateri igra dr. Vasjo, je Jonas povedal o resni\xc4\x8dnostnih \xc5\xa1ovih:_NEWLINE_"Vsakemu tisto, kar mu gre. Izvoli in glej resni\xc4\x8dnostni \xc5\xa1ov, \xc4\x8de ga potrebuje\xc5\xa1! Sedi, pri\xc5\xbegi televizijo in je ne ugasni, dokler se ga ne nagleda\xc5\xa1! Jaz te potrebe ne \xc4\x8dutim in marsikdo z menoj tudi ne." _NEWLINE_Televizije ne gleda ve\xc4\x8d veliko, ker se mu zdi mrtev medij, odkar je odkril splet.'